Mikið hefur verið um tafir á alþjóðaflugvöllum undanfarið og þúsundir orðið strandaglópar vegna aflýstra flugferða. Starfsfólk fimm stórra flugfélaga í Evrópu hyggst leggja niður störf í sumar, ef ekki nást kjarasamningar.
Fjöldi flugfélaga hefur átt í erfiðleikum með að bregðast við hratt vaxandi álagi í ferðaþjónustu eftir heimsfaraldurinn. Í Evrópu flækir það svo stöðuna enn frekar að stéttarfélög starfsfólks flugfélaga standa í erfiðum kjaraviðræðum og þúsundir starfsmanna boða verkföll.
Sænska ríkisútvarpið greinir frá því að flugmenn Skandinavíska flugfélagsins SAS boði verkfall á miðnætti annað kvöld, ef ekki takist að semja um kjör fyrir þann tíma.
Töluverðar raskanir hafa orðið í starfsemi breska flugfélagsins Ryanair nýlega, en hluti starfsmanna þeirra í nokkrum evrópuríkjum lagði niður störf í júní. Enn fleiri starfsmenn Ryanair boða verkfall um helgina.
Um 450 starfsmenn Easyjet hafa jafnframt boðað verkfall í níu daga í júlí, sem raskar flugferðum til og frá Barselóna, Mallorca og Malaga.
Starfsmenn British Airways á Heathrow flugvelli í London kusu með verkfallsboðun í gær. Það verkfall mun hefjast í júlí og gæti samkvæmt breska ríkisútvarpinu varað fram í ágúst.
Stjórn þýska flugfélagsins Lufthansa hefur einnig átt í kjaraviðræðum við starfsfólk sitt, sem hyggst leggja niður störf fái það ekki í gegn launahækkun, en verkfall hefur þó ekki verið boðað formlega. Lufthansa hefur þegar aflýst yfir 3.100 flugferðum í sumar, meðal annars vegna skorts á starfsfólki.
Þúsundir ferðamanna gætu orðið strandaglópar í sumar vegna víðtækra verkfalla á flugvöllum í Evrópu. 